АҞӘА, рашәара 21 — Sputnik. Аԥсны-Урыстәыла рҳәынҭқарратә ҳәаа анаркотикатә маҭәашьарқәа ахьахигоз азы Адлертәи араионтә ӡбарҭа 33 шықәса зхыҵуаз Аԥсны атәылауаҩ хәышықәса аҭакра иқәҵаны иус аӡбеит. Абри атәы аанацҳауеит Урыстәыла АШәМ аҳәаахьчаратә усбарҭа апресс-маҵзура.
Аԥсны-Урыстәыла рҳәынҭқарратә ҳәаа анаркотикатә маҭәашьарқәа ахызгоз 33 шықәса зхыҵуаз Аԥсны атәылауаҩ даанкылан аушьҭырҭатә ҭыԥ "Адлер" аҟны. Аԥсны атәылауаҩ 0,55 грамм аметадон аҳәынҭқарратә ҳәаа иахигарц иҽазишәон.
Анаркотикатә маҭәашьар имхны ацәгьоуразы аматериалқәа Шәача ақалақь Аҩнуҵҟатәи аусқәа русбарҭахь инашьҭын. Аусҭҵаара хацыркын.